**Մարզպետի տեղակալ Լևոն Սարգսյանի ելույթը Խաչարձանի դպրոցի բացման արարողությանը 14.08.2015**

Սիրելի դպրոցականներ, մանկավարժներ, Խաչարձան գյուղի հարգելի բնակիչներ, շնորհավորում եմ Ձեզ այս հիշարժան օրվա՝ գյուղի վերակառուցված դպրոցի բացման կապակցությամբ: Դպրոցը համայնքի ամենակարևոր ենթակառուցվածքներից է, որովհետև այնտեղ կրթվում ու դաստիարակվում է մեր ապագան, մեր վաղվա սերունդը, ովքեր դպրոցն ավարտելուց հետո պետք է համապատասխան կրթություն ստանան, մասնագետներ դառնան և գան ու շենացնեն իրենց համայնքը: Գաղտնիք չէ, որ ուսումնառության լավ պայմանները երեխաներին պարտավորեցնում են նաև լավ սովորել, իսկ մանկավարժներին՝ ավելի լավ աշխատել: Իսկ այսպիսի դպրոցում սովորելն արդեն իսկ հաճույք է: Իմ խորին շնորհակալությունն եմ հայտնում Արտո և Հիլդա Կալչիյաններին, նրանց որդի Մաքսիմելիանին, ում բարերարությամբ վերակառոււցվել է դպրոցը, ,,Հայաստան,, համահայկական հիմնադրամին՝ դպրոցի շինարարական աշխատանքները կազմակերպելու և այն համապատասխան գույքով հագեցնելու համար: Արգենտինահայ մեր բարերարների օրինակը վարակիչ է դարձել, ու այսօր դպրոցի բացման այս հանդիսավոր օրը նրանց հետ ներկա են նաև Արգենտինայից ժամանած Թերզյան և Ավագյան ընտանիքները, ովքեր պատրաստակամություն են հայտնել ներդրումներ անել գյուղի ջրամատակարարման ու սպորտի զարգացման ոլորտներում: Մեկ անգամ ևս շնորհավորում եմ Ձեզ դպրոցի բացման ու նաև գալիք նոր ուսումնական տարվա կապակցությամբ, մաղթում բոլորիդ, որ գյուղում այսպիսի առիթները լինեն շարունակական: